The Beatles
Store norske leksikon,Kunst og estetikk,Musikk,Populærmusikk,Pop og rock,Internasjonal pop og rock
The Beatles var ei britisk popgruppe fra Liverpool som holdt på fra 1960 til 1970. Fra platedebuten høsten 1962 besto The Beatles av John Lennon (1940–1980) på rytmegitar, Paul McCartney (født 1942) på bass, George Harrison (1943–2001) på sologitar og Ringo Starr (født 1940) på trommer. Låtskriverduoen Lennon/McCartney skrev nesten alle The Beatles' hits og blir regnet blant de fremste låtskriverne i populærmusikkens historie. Også Harrison var en fremragende komponist, mens trommeslager Starr skrev lite.
The Beatles revolusjonerte popmusikken og oppnådde en enestående berømmelse over hele verden. De var også viktige trendsettere og påvirket en hel ungdomsgenerasjons smak innen musikk, moter, holdninger og hårfrisyrer. De første årene Forløperen var skifflebandet The Quarrymen, som Lennon startet i 1957 og McCartney ble medlem av i juli samme år. Harrison kom med i 1958, men bandet ble oppløst høsten 1959. De tre gitaristene rekrutterte tidlig i 1960 bassisten Stuart Sutcliffe (1940–1962) og etter hvert trommeslageren Pete Best (født 1941). Navnet var først Johnny & The Moondogs, så The Silver Beatles og The Beatles. McCartney overtok bassen da Sutcliffe sluttet i 1961. Starr erstattet Best i august 1962, og The Beatles singledebuterte samme høst med Love Me Do, som nådde Topp 20 i hjemlandet. Popularitet The Beatles oppnådde raskt en popularitet verden ikke hadde sett maken til. Singlene deres dominerte salgslistene, og de ble gjenstand for hysteri og persondyrkelse i en slik grad at de sluttet å gi konserter i 1966. Filmene A Hard Day's Night fra 1964 og Help! fra 1965 bidro ytterligere til denne populariteten, som ble kalt «Beatlemania». Gruppas manager, Brian Epstein (1934–1967), hadde en betydelig andel i suksessen.Gjennombruddet i USA kom i februar 1964, da singlen I Want To Hold Your Hand kom på førsteplass på salgslista, og gruppa hadde en opptreden på TV-programmet Ed Sullivan Show som ble sett av 73 millioner mennesker. Musikalsk utvikling Fra 1965 endret musikken deres gradvis karakter. Både tekster og melodier, som med få unntak var skrevet av Lennon og McCartney, ble mer komplekse og var ofte tydelig påvirket av blant annet indisk filosofi og musikk. I instrumentering og utnyttelse av studioteknikk innledet de en revolusjon som snudde alle tilvante forestillinger om popmusikk på hodet. Eksempler på dette er albumene Revolver fra 1966 og, i enda høyere grad, Sgt. Pepper's Lonely Hearts Club Band fra 1967, som er allment anerkjent som en milepæl i rocken. I desember 1967 var det premiere på TV-filmen Magical Mystery Tour, som ble lunkent mottatt av kritikerne. Musikken ble utgitt på dobbel EP i Storbritannia og LP-plate i USA.Produsenten George Martin (1926–2016) hadde også en del av æren for denne musikalske utviklingen. Med sin bakgrunn og kompetanse innen produksjon av klassisk musikk, bidro han til å løfte populærmusikken opp på et mer anerkjent kulturelt nivå. Komponistene Lennon og McCartney ble til tider sidestilt med kjente klassiske komponister. Martin ble ofte kalt «den femte Beatle», og kanskje jobbet han mer sammen med gruppa under prøving og produksjon enn vi egentlig er klar over.Selv om Lennon og McCartney etter en avtale med plateselskapet EMI hadde en felles signatur på alle melodiene, bidro de med hver sine karakteristiske låter. Lennon ble sett på som den mer avantgarde-kunstneriske komponisten, mens McCartney sto frem med de mer melodiøst vakre harmoniene. Denne forskjellen sydde de sammen til noe mange mente var nøkkelen til Beatles' suksess. «The End» Mot slutten av 1960-årene ble gruppa sliten av jobbing og uenigheter, og medlemmene var opptatt med prosjekter på hver sin kant. Film- og plateprosjektet Let It Be fra 1969–1970 ble en prøvelse på samarbeid og vennskap. McCartney var vel den som aller mest ville at gruppa skulle overleve problemene, og han maste på Lennon og Harrison for å lage låter til deres siste album Abbey Road fra 1969. Martin gikk med på å produsere det under forutsetning av at alle samarbeidsproblemene fra forrige prosjekt ble lagt bort.Gruppa var nok klar over at dette kunne være deres siste verk, og de la inn årene i 1970 etter å ha utgitt Abbey Road, som med siste melodi The End satte et punktum for en fantastisk karriere. Da hadde de gjennom nesten hele 1960-tallet påvirket en hel ungdomsgenerasjon, ikke bare som musikere, men som kulturelle trendsettere. Deres innflytelse på alt fra hårfrisyre til livsanskuelse kan vanskelig måles, men reaksjonene over hele verden da Lennon ble myrdet i New York i 1980 var en indikasjon på hvilken stilling de fortsatt hadde hos millioner av mennesker. Gjenforening The Beatles' musikk har blitt oppdaget av nye generasjoner, og ryktene om en gjenforening av gruppa verserte selv etter Lennons død. I 1994 kom McCartney, Harrison og Starr sammen igjen i studio for å spille inn musikk til en fjernsynsserie om The Beatles. Resultatet var to singler basert på Lennon-demoer: Free As A Bird fra 1995 og Real Love fra 1996. Arbeidet med TV-serien som ble sendt i 1995, resulterte ellers i flere utgivelser av tidligere upublisert materiale, på albumene Anthology I fra 1995 og Anthology II og III, begge fra 1996. Dessuten ble det i 1994 utgitt en dobbel CD med innspillinger The Beatles gjorde for BBC i 1963–1964: Live At The BBC. Oppfølgeren kom i 2013: On Air – The Beatles At The BBC Volume 2.Singlesamlingen 1 fra 2000 er en av tidenes mest solgte samleplater. Harrison døde i 2001. En ny miks av The Beatles' siste album kom ut i 2003 på Let It Be...Naked. I anledning premieren på sirkusforestillingen Love i Las Vegas ble det utgitt et album der alternative opptak av en rekke Beatles-låter var mikset sammen.I november 2021 var det premiere på Peter Jacksons nesten ni timer lange TV-dokumentar Get Back. Den var basert på innspillingene The Beatles gjorde i januar 1969, hvorav noen til slutt endte opp på albumet Let It Be i mai 1970. Blant innholdet var den halvtimelange konserten de holdt på taket av Apple Records' hovedkvarter i London. Britiske originalalbum Tittel År     Please Please Me 1963   With The Beatles 1963   A Hard Day's Night 1964   Beatles For Sale 1964   Help! 1965   Rubber Soul 1965   Revolver 1966   Sgt. Pepper's Lonely Hearts Club Band 1967   The Beatles (alias White Album) 1968   Yellow Submarine (filmmusikk) 1969   Abbey Road 1969   Let It Be 1970 Singler The Beatles ga ut 22 britiske singler:  Love Me Do, 1962  Please Please Me, 1963  From Me To You, 1963  She Loves You, 1963  I Want To Hold Your Hand, 1963  Can't Buy Me Love, 1964  A Hard Day's Night, 1964  I Feel Fine, 1964  Ticket to Ride, 1965  Help!, 1965  Day Tripper/We Can Work It Out, 1965  Paperback Writer,1966  Yellow Submarine/Eleanor Rigby, 1966  Penny Lane/Strawberry Fields Forever, 1967  All You Need Is Love, 1967  Hello Goodbye, 1967  Lady Madonna, 1968  Hey Jude, 1968  Get Back, 1969  The Ballad of John and Yoko, 1969  Something/Come Together, 1969  Let It Be, 1970 Les mer i Store norske leksikon Musikk i Storbritannia og Nord-Irland populærmusikk rock Eksterne lenker The Beatles Litteratur Davies, Hunter: The Beatles, 2002 (ny utgave) Jørgensen, Karsten & Dan Schiødt: Let it be: The Beatles fra starten til i dag, 1995 (ny utgave) Lewisohn, Mark: The complete Beatles chronicle, 1992 McKinney, Devin: Magic circles: The Beatles in Dream and History, 2003 Neises, Charles P. (red.): The Beatles reader: A Selection of Contemporary Views, News & Reviews, 1984 Ose, Bård: Beatles hele livet, 2007 (2. utgave)  The Beatles-antologien, oversatt av Kyrre Haugen Bakke med flere, 2000